শেষমেশ ডানহাত বাদ গেল ১১ বছরের রাকেশ মণ্ডলের। কয়েকদিন আগে এন্টালি থানায় এন আর এস মেডিক্যাল কলেজ হাসপাতাল কর্তৃপক্ষের বিরুদ্ধে চিকিত্সায় গাফিলতির অভিযোগ করেছিল রাকেশের পরিবার। হাসপাতাল সূত্রের খবর, শুক্রবার অস্ত্রোপচার করে রাকেশের হাতের কনুইয়ের নিচের অংশ বাদ দেওয়া হয়েছে। অভিযোগের ভিত্তিতে অভ্যন্তরীণ তদন্তও শুরু করেছেন এন আর এস কর্তৃপক্ষ। 
গত ৫ মার্চ বেলঘরিয়ায় সূর্যনগরের দোতলা বাড়ির ছাদে খেলতে গিয়ে বিদ্যুতের তারে লেগে রাকেশের হাত পুড়ে গিয়েছিল। তারপর সাগর দত্ত মেডিক্যাল কলেজ, আর জি কর হয়ে সেদিন রাতেই এন আর এসে পৌঁছেছিল রাকেশের পরিবার। রাকেশের মা গৌরী জানান, গড়িমসির পর ভর্তি নিয়ে রাকেশকে আইসিইউ’য়ে রাখা হয়েছিল। সেখান থেকে ৭ মার্চ বেডে দেওয়ার পর চিকিত্সায় গাফিলতি করা হয়। ২০ মার্চ পরিবারের আশঙ্কা হচ্ছিল, রাকেশের হাতে পচন ধরেছে। তাঁরা চিকিত্সায় গাফিলতির অভিযোগ করেছিলেন এন্টালি থানা 
এবং স্বাস্থ্যভবনে। 
রবিবার প্লাস্টিক সার্জারি বিভাগের প্রধান কলিন রায় বলেন, ‘‘হাত বাদ দিতে হয়েছে শুক্রবার। যা যা করণীয় তা করা হয়েছে।’’ হাত বাদ দেওয়ার প্রসঙ্গে হাসপাতাল সুপার হাসি দাশগুপ্ত বলেন, ‘‘তড়িদাহত হলে নার্ভ এবং টিস্যু নষ্ট হয়। চিকিত্সাবিজ্ঞানের নিয়মানুযায়ী চিকিত্সা হয়েছে। তবে যেহেতু অভিযোগ করেছে পরিবার, তাই বিষয়টি নিয়ে আমরা আলোচনা করছি। খোঁজ নিচ্ছি সবকিছুর।’’
গৌরী বলেন, ‘‘আমার ছেলের জীবনটাই তো নষ্ট হয়ে গেল চিকিত্সকদের অবহেলায়। এর দায় কে নেবে?’’